b"\n_START_ARTICLE_\nRosa Torres Molina\n_START_SECTION_\nBiografia\n_START_PARAGRAPH_\nEl seu pare, Luis Torres Pastor, era professor de dibuix. A causa d'aix\xc3\xb2, va passar els seus primers vint anys de vida al Pa\xc3\xads Basc, en Llodio, on es va traslladar la seua fam\xc3\xadlia quan el pare va obtenir una pla\xc3\xa7a com a catedr\xc3\xa0tic._NEWLINE_Va estudiar Batxiller i Magisteri a Bilbao. Cap a finals dels 60 va tornar a Val\xc3\xa8ncia per estudiar Belles arts a l'Escola de Sant Carles de Val\xc3\xa8ncia, on ben r\xc3\xa0pidament va comen\xc3\xa7ar a relacionar-se amb els artistes m\xc3\xa9s avantguardistes del moment: Juan Antonio Toledo, Equip Cr\xc3\xb2nica, Equip Realitat, Jordi Teixidor etc. Entre les seues influ\xc3\xa8ncies es destaca el Pop Art, Op Art i l'Impressionisme._NEWLINE_En 1982 va participar en la Biennal de Ven\xc3\xa8cia amb obres de gran format i tamb\xc3\xa9 ha participat en diverses fires nacionals i internacionals_NEWLINE_Ha col\xc2\xb7laborat en diverses edicions conjuntes amb poetes i escriptors: Mart\xc3\xad Dom\xc3\xadnguez, Lourdes Ortiz, Mar\xc3\xada Josep Escriv\xc3\xa0, Marc Granell, Toni Mestre, Isidre Mart\xc3\xadnez, Tono Forn\xc3\xa9s._NEWLINE_La seua obra est\xc3\xa0 exempta de falses pretensions, i al llarg de la seua extensa traject\xc3\xb2ria s'ha mantingut fidel a un llenguatge personal i inconfusible. Des dels seus inicis sempre ha basat la pintura en imatges reals ben siguen paisatges, animals salvatge i/o composicions cl\xc3\xa0ssiques._NEWLINE_En els seus primers anys aborda els temes mitjan\xc3\xa7ant un procediment pict\xc3\xb2ric que s'acosta a l'abstracci\xc3\xb3 gestual que evoluciona cap a una major s\xc3\xadntesi de formes i colors mitjan\xc3\xa7ant la reducci\xc3\xb3 de tot element anecd\xc3\xb2tic per la s\xc3\xadntesi de la imatge, l'\xc3\xbas de les tintes planes de tons vius i el protagonisme del tra\xc3\xa7 negre. El treball per s\xc3\xa8ries ha estat una constant en tota la seva obra des dels primers anys de la d\xc3\xa8cada dels 70. Ha produ\xc3\xaft m\xc3\xa9s de cent edicions d'obra gr\xc3\xa0fica, entre gravats, serigrafies, cartells, portades de llibres i objectes diversos que testimonien el seu inter\xc3\xa8s per l'art seriat. Part d'ells recollits en \xe2\x80\x9cRosa Torres, 1972 / 2000, Obra gr\xc3\xa0fica i m\xc3\xbaltiples\xe2\x80\x9d, cat\xc3\xa0leg editat per Caixa Rural de Torrent, en 2001._NEWLINE_Des de principis dels anys 70 fins al 2008 va exposar regularment en la Galeria Sen de Madrid i ha treballat regularment amb diverses galeries d'art espanyoles de Val\xc3\xa8ncia, Madrid, Barcelona o Sant Sebasti\xc3\xa0."